༄༅། །དབུ་མའི་བསྡུས་དོན་ལྟ་བའི་མེ་ལོང་ཞེས་བྱ་བ་བཞུགས་སོ། །

༄༅། །ན་མོ་བུདྡྷ་ཡ། གཉིས་མེད་གསུང་ལ་ཕྱག་འཚལ་ནས། །ཤེས་བྱའི་གནས་ལུགས་གསལ་བའི་ཕྱིར། །ཐེག་མཆོག་དབུ་མའི་ལྟ་བ་ཡི། །རྣམ་གཞག་མདོ་ཙམ་བསྟན་པར་བྱ། །དེ་ཡང་གཞི་ལམ་འབྲས་གསུམ་གྱི། །ཆོས་རྣམས་དབུ་མར་བསྡུས་པར་བསྟན། །གཞི་ནི་བདེན་གཉིས་ཟུང་འཇུག་ཏུ། །ཐག་བཅད་གཏན་ལ་འབེབས་པ་ལ། །སྣང་སྟོང་རྟེན་འབྱུང་བདེན་གཉིས་དང༌། །གནས་སྣང་ཆོས་ཀྱི་བདེན་གཉིས་ཕྱེ། །སྣང་སྟོང་རྟེན་འབྱུང་བདེ་གཉིས་ལ། །ངོ་བོ་ངེས་ཚིག་དབྱེ་བ་དང༌། །མཚན་ཉིད་དགོས་པ་ཟུང་འཇུག་བཅས། །རྣམ་པ་དྲུག་ཏུ་བསྡུས་ཏེ་བསྟན། །དཔྱད་ངོར་ཡང་དག་ཡིན་མིན་གྱི། །རྙེད་ཚུལ་གཉིས་ནི་ངོ་བོ་དང༌། །སྐྱེ་འཕགས་སོ་སོའི་རང་ངོ་ན། །བདེན་པ་དེ་ནི་ངེས་ཚིག་དང༌། །སྣང་བའི་ཆ་དང་སྟོང་ཆ་ལས། །ཀུན་རྫོབ་དོན་དམ་གཉིས་སུ་དབྱེ། །ཀུན་རྫོབ་ཡང་ལོག་གཉིས་ཕྱེ་ཡང༌། །ལོག་ཤེས་ཐ་སྙད་བདེན་པ་མིན། །འཁྲུལ་སྣང་ཟད་དང་མ་ཟད་པའི། །བློ་ལ་བདེན་གཉིས་མཚན་ཉིད་འཇོག །ཉམས་ལེན་ཐབས་དང་ཐབས་བྱུང་གི །ཚུལ་དུ་ཤེས་པ་དགོས་པ་ཡིན། །སྟོང་དང་རྟེན་འབྱུང་དབྱེར་མེད་དུ། །རྟོགས་པ་དེ་ལ་ཟུང་འཇུག་འདོད། །གནས་སྣང་ཆོས་ཀྱི་བདེན་གཉིས་ལ། །འཇལ་བྱེད་དོན་དཔྱོད་ཚད་མ་དང༌། །རྣམ་དག་ཚད་མ་རྣམ་པ་གཉིས། །དོན་དཔྱོད་ཚད་མས་གཞལ་བྱའི་དོན། །གནས་ཚུལ་སྒྲུབ་པའི་ཚུལ་གཉིས་ལས། །རྣམ་གྲངས་པ་ཡི་དོན་དམ་དང༌། །རྣམ་གྲངས་མིན་པ་གཉིས་སུ་བྱུང༌། །དེ་ཡང་ངེས་དོན་མདོ་སྡེ་ལས། །སེམས་ལ་སེམས་ནི་མ་མཆིས་ཞེས། །དངོས་འཛིན་ཕྱོགས་རེ་བཀག་པ་འདི། །རྣམ་གྲངས་པ་ཡི་དོན་དམ་དང༌། །སེམས་ཀྱི་རང་བཞིན་འོད་གསལ་ཞེས། །ཟབ་ཞི་སྤྲོས་བྲལ་བསྟན་པ་ནི། །རྣམ་གྲངས་མིན་པའི་དོན་དམ་ཡིན། །རྣམ་དག་ཚད་མས་གཞལ་བྱའི་དོན། །སྣང་ཚུལ་དགག་པའི་ཚུལ་གཉིས་ལས། །མ་དག་ཚུ་རོལ་མཐོང་བ་དང༌། །དག་པའི་གཟིགས་པ་ལ་བརྟེན་པའི། །སྣང་ཚུལ་ཐ་དད་འབྱུང་བའི་ཕྱིར། །ཀུན་རྫོབ་ཀྱང་ནི་གཉིས་སུ་འགྱུར། །སེམས་ཀྱི་རང་བཞིན་འོད་གསལ་འདི། །གནས་སྣང་མཐུན་པའི་དོན་དམ་ཡིན། །དེ་ཉིད་གཟིགས་པ་རྣམས་ཀྱི་ངོར། །གསལ་བཞག་དགག་སྒྲུབ་གང་ཡང་མེད། །དེ་ལྟར་སྣང་བ་ཐམས་ཅད་ཀྱང༌། །འཁྲུལ་པ་དག་དང་མ་དག་པའི། །རང་སྣང་ཙམ་ལས་མེད་པས་ན། །འཁྲུལ་སྣང་དགག་ཚུལ་ཤེས་པར་གཅེས། །དེ་ལ་བདེན་སྟོང་གཞན་སྟོང་དང༌། །རང་སྟོང་དབུ་མའི་བཞེད་ཚུལ་གྱི། །ལྟ་བའི་ཁྱད་པར་རྣམ་གསུམ་ལས། །འཁྲུལ་སྣང་དགག་ཚུལ་གསུམ་དུ་བྱུང༌། །དེ་ཡང་དགག་བྱ་བཀག་པའི་ཤུལ། །ཆོས་གཞན་འཕེན་དུ་ཡོད་མེད་ལས། །མ་ཡིན་དགག་དང་མེད་དགག་ཕྱེ། །ཕྱོགས་གཅིག་བཀག་པའི་མེད་དགག་གི །གཏན་ཚིགས་མ་ཡིན་དགག་དང་མཐུན། །དེ་ཡི་ཁྱད་པར་མདོར་བསྡུ་ན། །གློ་བུར་གཞན་གྱིས་སྟོང་པའི་ཤུལ། །སྙིང་པོ་ཡོད་པར་ཁས་བླངས་པ། །དེ་ལ་ལྟ་བ་གཞན་སྟོང་ཟེར། །སྙིང་པོའི་ངོ་བོ་མི་སྟོང་པར། །རྟག་དངོས་ཙམ་དུ་འདོད་པའི་ཕྱིར། །དེ་ལ་རྩོད་པའི་ཀླན་ཀ་ཡོད། །དགག་བྱ་བདེན་གྲུབ་བཀག་པའི་ཤུལ། །བདེན་མེད་སྟོང་པར་ཁས་བླངས་པ། །དེ་ལ་ལྟ་བ་བདེན་སྟོང་ཟེར། །ཆོས་རྣམས་ངོ་བོས་མི་སྟོང་པར། །བདེན་པས་སྟོང་པར་འདོད་པའི་ཕྱིར། །དེ་ཡང་ཀླན་ཀའི་བབ་སྟེགས་ཡིན། །མཐའ་བཞིའི་སྤྲོས་པ་བཀག་ཤུལ་དུ། །སྤྲོས་ཆོས་དམིགས་སུ་མེད་པ་འདི། །རང་སྟོང་དབུ་མའི་ལྟ་བ་ཡིན། །ཆོས་རྣམས་ངོ་བོས་སྟོང་པ་ལ། །ཡོད་མེད་ཁས་ལེན་བྲལ་བའི་ཕྱིར། །དེ་ལ་རྩོད་པའི་གླགས་ཀྱང་མེད། །དེ་ཡང་བདེན་སྟོང་གཞན་སྟོང་གཉིས། །རང་རང་ལྟ་བའི་ཞེ་འདོད་ཀྱིས། །འཁོར་ལོ་བར་མཐའ་འགལ་བར་སྨྲ། །རང་ལུགས་འགལ་མེད་འདོད་པ་སྟེ། །འཁོར་ལོ་བར་པའི་ངེས་དོན་ལས། །གསུངས་པའི་ལྟ་བ་མི་འདོར་བར། །སྙིང་པོའི་ངོ་བོ་སྟོང་པར་འདོད། །འཁོར་ལོ་མཐའ་མའི་ངེས་དོན་གྱི། །རང་བཞིན་འོད་གསལ་མི་འདོར་བར། །དྲི་མ་ཡེ་དག་ཡིན་པར་འདོད། །བླ་མེད་ཡེ་ཤེས་རང་ཆས་སུ། །བཞུགས་པ་རྒྱུ་བླའི་དངོས་བསྟན་ཡིན། །འོ་ན་ཡོད་པ་ཀུན་རྫོབ་ལས། །དོན་དམ་ཡོད་པ་ག་ལ་འགྱུར། །གལ་ཏེ་ཡོད་ན་མུ་སྟེགས་པའི། །རྟག་བདག་ཉིད་དང་མཚུངས་ཤེ་ན། །དེ་ལན་འདི་སྐད་སྨྲ་བར་བྱ། །སྙིང་པོའི་ངོ་བོ་ཆོས་དབྱིངས་ལ། །འཇོག་པས་ཆོས་ཉིད་བསམ་བྱ་མིན། །འདི་ལ་བདེན་གཉིས་རྣམ་དབྱེ་མེད། །འོན་ཀྱང་སྐབས་འགར་དགོས་དབང་གིས། །དྲང་དོན་ལྟར་དུ་གསུངས་ན་ཡང༌། །བསྲེག་བཅད་བརྡར་བའི་གསེར་བཞིན་དུ། །དགོངས་པ་དགོངས་གཞི་བརྟགས་དགོས་ཤིང༌། །འདིར་ནི་སེམས་ཡེ་ཤན་ཕྱེ་ནས། །ཡེ་ཤེས་བསྟན་པའི་སྐབས་ཡིན་པས། །རིག་པའི་ཡེ་ཤེས་དྲང་དོན་དུ། །འདོད་ན་ཧ་ཅང་ཐལ་བར་འགྱུར། །དེས་ན་སེམས་ཀྱི་གནས་ལུགས་འདི། །དབྱིངས་དང་ཡེ་ཤེས་དབྱེར་མེད་པས། །སྟོང་པའི་ཆ་ལས་སྤྲོས་བྲལ་དང༌། །གསལ་བའི་ཆ་ལས་ཡེ་ཤེས་བསྟན། །ངོ་བོ་སྟོང་ཡང་རང་བཞིན་གསལ། །རྟག་དང་ཆད་པའི་མཐའ་ལས་འདས། །དབྱེར་མེད་ཟུང་འཇུག་གནད་རྟོགས་ན། །ཕྱོགས་རེ་འཛིན་པའི་དམིགས་གཏད་ཞི། །འཁོར་ལོ་བར་མཐའ་འགལ་མེད་དུ། །བསྟན་པའི་ངེས་གསང་འདི་ཤེས་ན། །ཐབས་ཀྱི་ཁྱད་པར་མ་གཏོགས་པ། །གསང་སྔགས་ལ་ཡང་འདི་ལས་མེད། །སྣང་སྟོང་དང་ནི་གནས་སྣང་གི། །བདེན་གཉིས་ཟུང་དུ་འཇུག་པ་ཡི། །གཉིས་མེད་རོ་མཉམ་ཆེན་པོ་འདི། །གནས་ལུགས་གཞི་ཡི་དབུ་མའོ། །ལམ་ནི་ཚོགས་གཉིས་ཟུང་འཇུག་ཏུ། །ཉམས་སུ་བླང་ཚུལ་བསྟན་པ་ལ། །ཐབས་མཁས་སྣང་བཅས་བསོད་ནམས་དང༌། །སྣང་མེད་ཡེ་ཤེས་གཉིས་སུ་བསྡུས། །མཉམ་རྗེས་རིས་མེད་སངས་རྒྱས་ལ། །ཡུལ་དབང་ཤེས་སོགས་གནས་དག་པས། །མ་དག་འཁྲུལ་སྣང་ཆ་ཙམ་ཡང༌། །རྣམ་ཀུན་སྣང་བ་མེད་པར་འདོད། །མཉམ་བཞག་རྣམ་པར་མི་རྟོག་པའི། །ཡེ་ཤེས་གཟིགས་པ་མངའ་བ་ལ། །གཟུང་འཛིན་སྣང་བ་མེད་པའི་ཕྱིར། །སྣང་མེད་ཡེ་ཤེས་ཚོགས་ཞེས་བརྗོད། །རྗེས་ཐོབ་འཁོར་གསུམ་མི་རྟོག་པའི། །ཤེས་རབ་ཀྱིས་ཟིན་སྦྱིན་སོགས་ལྔ། །འཇིག་རྟེན་འདས་པའི་ཕར་ཕྱིན་ཡིན། །སྣང་བཅས་བསོད་ནམས་ཚོགས་ཞེས་བྱ། །དེ་ལ་འཁོར་གསུམ་བདེན་འཛིན་གྱིས། །བཅིངས་པའི་དམིགས་བཅས་སྦྱིན་སོགས་ལྔ། །འཇིག་རྟེན་པ་ཡི་ཕར་ཕྱིར་ཡིན། །ཐར་པའི་ཆ་མཐུན་ཙམ་མ་གཏོགས། །འཇིག་རྟེན་འདས་པར་མི་འགྲོ་སྟེ། །ཐར་པ་དང་ནི་རྣམ་མཁྱེན་ལ། །བར་དུ་གཅོད་པའི་མཚན་ཉིད་ཅན། །ཆོས་དང་གང་ཟག་བདག་གཉིས་ཀྱི། །ཡུལ་དང་འཛིན་སྟངས་མ་ཞིག་པར། །དེ་དང་དེར་འཛིན་ཡོད་པའི་ཕྱིར། །དེ་ཡང་གདགས་གཞི་ལྷན་སྐྱེས་དང༌། །གདགས་ཆོས་ཀུན་བཏགས་ཡིན་པར་འདོད། །ལྷན་སྐྱེས་རྟོགས་ན་ཀུན་བརྟགས་འཇིག །ཀུན་བཏགས་ཙམ་གྱིས་ལྷན་སྐྱེས་མིན། །དམིགས་པའི་ཡུལ་དང་སྒྲོ་བཏགས་གཉིས། །གཅིག་ཏུ་བསྲེས་ན་གཉིས་ཀ་རྟོགས། །དེ་ལྟར་གཉིས་ཀ་མ་རྟོགས་ན། །འཛིན་རྟོག་གཟུང་རྟོག་རྣམ་གཉིས་ལས། །ཆགས་སོགས་ཉོན་མོངས་སྒྲིབ་པ་དང༌། །འཁོར་གསུམ་རྟོག་པའི་ཤེས་སྒྲིབ་བྱུང༌། །སྤང་བྱ་དེ་ཡི་གཉེན་པོ་ལ། །ལྟ་བ་ལུང་རིགས་གཏན་ཚིགས་ཀྱིས། །བདག་མེད་གཉིས་སུ་གཏན་ལ་ཕབ། །སོ་སོར་རྟོག་པའི་ཤེས་རབ་ཀྱིས། །ཕྱི་ནང་ཞིབ་ཏུ་བརྟགས་ཀྱང་ནི། །གདགས་གཞི་གདགས་ཆོས་མ་རྙེད་པར། །བདག་མེད་སྟོང་པར་ཐག་ཆོད་ན། །སྒོམ་པ་མཉམ་རྗེས་རེས་འཇོག་གིས། །ཚོགས་གཉིས་ཟུང་འཇུག་ལ་བརྟེན་ནས། །ཏིང་འཛིན་སྣང་བཅས་སྣང་མེད་ཀྱིས། །དངོས་འཛིན་རང་སར་ཞིག་པའི་ཚེ། །བརྟག་བྱའི་དངོས་པོ་མ་དམིགས་ན། །དེ་ལ་བརྟེན་ནས་བཏགས་པ་ཡི། །དངོས་མེད་གཞན་དུ་ག་ལ་འཛིན། །དངོས་དང་དངོས་མེད་མི་འཛིན་ན། །དེ་ལས་གཞན་པའི་ཕུང་གསུམ་པ། །འཛིན་དུ་མེད་ཕྱིར་ཞི་བ་སྟེ། །གནས་ལུགས་མངོན་དུ་གྱུར་པའི་ཚེ། །ཤེས་དང་ཤེས་བྱའི་གཉིས་སྣང་ནུབ། །སྤངས་དང་རྟོགས་པ་མཐར་ཕྱིན་ཏེ། །སྤངས་པ་འགོག་པའི་བདེན་པ་དང༌། །རྟོགས་པ་ལམ་གྱི་བདེན་པ་རྫོགས། །སྤངས་ཆ་ངོ་བོ་ཉིད་སྐུ་དང༌། །རྟོགས་ཆ་ཡེ་ཤེས་ཆོས་སྐུ་བརྙེས། །འབྲས་བུ་སྐུ་གཉིས་ཟུང་འཇུག་ཏུ། །མངོན་དུ་གྱུར་ཚུལ་བསྟན་པ་ལ། །ཆོས་གཟུགས་གཉིས་སུ་སངས་རྒྱས་ཀྱི། །སྐུ་རྣམས་བསྡུས་པར་བསྟན་པ་སྟེ། །ཡེ་ཤེས་ཚོགས་ལས་རང་དོན་དུ། །སྐྱེ་མེད་ཆོས་སྐུ་མངོན་དུ་གྱུར། །བསོད་ནམས་ཚོགས་ལས་གཞན་དོན་དུ། །འགག་མེད་གཟུགས་སྐུ་གཉིས་སུ་གྲུབ། །གནས་ཚུལ་རང་བཞིན་གནས་རིགས་ལས། །དྲི་བྲལ་ཆོས་སྐུ་ཡོན་ཏན་དང༌། །སྣང་ཚུལ་རྒྱས་འགྱུར་རིགས་ལས་ནི། །སྨིན་འབྲས་གཟུགས་སྐུའི་ཡོན་ཏན་བྱུང༌། །མདོར་ན་བསོད་ནམས་ཡེ་ཤེས་ཀྱི། །ཚོགས་ཆེན་རྒྱ་མཚོ་བསྲུབས་པ་ལས། །བྱུང་བའི་ཡོན་ཏན་རིན་ཆེན་དབྱིག །དྲུག་ཅུ་རྩ་བཞིའི་མཛོད་ལ་དབང༌། །དེ་ལ་བརྟེན་པ་ཡེ་ཤེས་དང༌། །ལྷུན་གྲུབ་རྒྱུན་མི་ཆད་པ་ཡི། །མཛད་ཕྲིན་རྟག་ཁྱབ་བྱུང་ཚུལ་གྱི། །རྣམ་གཞག་གཞན་དུ་ཤེས་པར་བྱ། །དེ་ལྟར་བསྟན་པའི་ལྟ་བ་ལས། །ལྷག་པའི་ལྟ་བ་གསང་ཆེན་ལའང༌། །མེད་ཅེས་དམ་བཅའ་མཛད་འདུག་པས། །ལྟ་བའི་གནད་འདི་མཁྱེན་པར་མཛོད། །དབུ་མའི་བསྡུས་དོན་མདོར་བསྡུས་འདི། །རང་ལྟོས་རྣམས་ཀྱི་ཆེད་དུ་བཀོད། །དགེ་འདིས་རང་གཞན་ཐམས་ཅད་ཀྱིས། །གནས་ལུགས་རྟོགས་པའི་རྒྱུར་གྱུར་ཅིག། །།ཅེས་དབུ་མའི་བསྡུས་དོན་ལྟ་བའི་མེ་ལོང་ཞེ་བྱ་བ་འདིའང༌། འདིར་སྒྲུབ་གྲྭར་མ་ཞུགས་པའི་སློབ་གྲྭ་གཞོན་དུ་རྣམས་ཀྱི་ཆེད་དུ་ཆོས་སྨྲའི་བཙུན་པ་དགེ་རིན་པས་བྲིས་པ་དགེའོ།། །།ཨོཾ་སྭསྟི། འཛམ་གླིང་ཆོས་ཚིགས་ལྟེ་བ་ཁ་བཞིའི་ལྗོངས། །མདོ་སྔགས་ཆོས་ཚུལ་རྒྱ་མཚོའི་འདུ་བའི་བཅུད། །དྭགས་བརྒྱུད་སྙིང་པོ་དཔལ་ལྡན་འབྲུག་པ་ཡི། །བཤད་སྒྲུབ་བསྟན་པ་དར་ཞིང་རྒྱས་གྱུར་ཅིག །ཅེས་པ་འདིའང་རང་ལྟོས་རྣམས་ཀྱི་ཆེད་དུ་རང་ནས་ཡོན་སྦྱོར་བགྱིས་ཏེ་དཔར་དུ་འདེབས་སྐབས་པར་བྱང་དུ་སྨོན་པ་དགེ་ལེགས་སུ་གྱུར་ཅིག། །།སརྦ་མངྒལཾ།། །།